Cosatu benadruk steun vir Ramaphosa om ANC te leiAdjunkpresident Cyril Ramaphosa (Foto: GCIS) Die vakbondfederasie Cosatu het Woensdag die organisasie se ondersteuning vir adjunkpresident Cyril Ramaphosa, om pres. Jacob Zuma in Desember op te volg as leier van die ANC, benadruk. “Ons erken ruiterlik dat ons die adjunkpresident van die ANC ondersteun as die volgende president van die ANC,” het Bheki Ntshalintshali, algemene sekretaris van die Congress of South African Trade Unions, gesê tydens die SAKP se 14de nasionale kongres in Boksburg. Ondanks die onstabiliteit in die drieparty-alliansie, die ANC, SAKP en Cosatu, het Ntshalintshali gesê sy vakbondfederasie het nog nie vertroue verloor in die ANC of die alliansie nie. “Baie mense is lief vir die ANC. Hulle beskou dit as ŉ bevrydingsbeweging. Werkers verstaan die uitdagings wat die ANC in die gesig staar as ŉ uitdaging van leierskap,” het hy verduidelik. “Aan comrade Ramaphosa, die voormalige algemene sekretaris van die NUM, ons keuse is nie ŉ blanko tjek nie. Ons plaas ŉ groot verantwoordelikheid op die toekomstige kollektief van die ANC.” Ntshalintshali het Ramaphosa versoek om leierskapsvaardighede in te boesem, wat fokus op die massa, in teenstelling met selfverryking. “Ek weet nie hoe ons hierdie probleem gaan oplos wanneer die burgemeester van Thokoza verkies word nie: die eerste ding waaraan hy dink is ŉ nuwe huis en ŉ nuwe motor, en nie sy kiesafdeling nie.” Hy het aan afgevaardigdes gesê Cosatu ondersteun Ramaphosa, net soos dit Zuma in die verlede ondersteun het toe hy aangekla is. Hy het gerugte verwerp dat Cosatu die ANC se skoothondjie is. “Gewoonlik wanneer ons regering goeie werk doen is ons die eerste om dit te sê, maar net só, wanneer ons regering verkeerde besluite neem, sal ons die eerste wees om dit te veroordeel,” het Ntshalintshali verduidelik. Cosatu en die SAKP het Zuma verbied om hul byeenkomste by te woon en beskou hom as onbevoeg om die president te wees. Nóg vakbonde het hul stem bygevoeg om Ramaphosa terug te roep, insluitend die National Union of Mineworkers (NUM) en die National Health Education & Allied Workers Union (Nehawu). Afgevaardigdes wat die week lange konferensie bygewoon het, sal na verwagting nuwe leierskap nomineer vir die volgende vyfjaartermyn en sal ook besluit of hulle vir die eerste keer as ŉ alleenstaande party by die verkiesings sal aansluit. Solly Mapaila, tweede adjunksekretaris van die SAKP, sal homself nie beskikbaar stel vir die posisie van sekretaris-generaal nie. Blade Nzimande, wat al sedert 1998 die gesig van die SAKP is, sal na verwagting weer verkies word. Jeremy Cronin, eerste adjunksekretaris, tree uit die party se leierskapstruktuur en sal nie herverkiesbaar wees nie.